Forbehandling av hodebunn ved fortykket hud/skjellende hud

Hva er forbehandling?

Forbehandling av hodebunn vil si at en fjerner fortykket hud/skjelldannelse i hodebunn slik at annen medisinsk behandling kan trenge gjennom huden.

Brukes ved psoriasis og ved andre dermatologiske tilstander med hyperkeratose i hodebunn.

Hvordan utføres behandlingen?

Utstyr: Hansker, kam, plast hette, legevakts bind, Salisyl hårolje 5 % eller salisyl hårolje 10%.

Fremgangsmåte:

Masser salisyl hårolje 5 eller 10 % godt inn i fortykket hud i hodebunnen.

Bruk en kam og legg håret til side for å unngå for mye olje i håret.

Dekk til med plasthette (dusjhette) og la oljen sitte i til neste dag.

Bruk kam til forsiktig å løsne skjellende hud.

Utvask: Fordel sjampo i TØRT HÅR. Vask deretter håret som vanlig. Må gjerne gjentas.

Hvis det er mer fortykket hud, gjentas prosedyren.

Hvordan virker behandlingen?

Salisyl hårolje har en oppløsende effekt på fortykket hud.

Har behandlingen bivirkninger?

Hudirritasjon, som svie og kløe, kan forekomme.

Hudavdelingen august 2020